राजनीतिक दलहरुकै सहमतिमा स्वतन्त्र व्यक्तिको नेतृत्वमा सरकार बन्ने भएकाले दलहरुको भूमिका कम भएको अर्थमा बुझ्न नमिल्ने तर्क प्रचण्डको छ । नेपालमा पूर्ण रुपमा स्वतन्त्र व्यक्तिको खडेरी रहेको भन्दै उहाँले सापेक्षिक रुपमा स्वतन्त्र र २०६३/०६३ सालको जनआन्दोलनमा सक्रिय भूमिका निर्वाह गरेका व्यक्तिलाई प्रधानमन्त्री बनाउन सकिने उल्लेख गर्नुभयो । व्यक्तिको टुंगो भने दलीय सहमतिमै लगाउन सकिने प्रचण्डले बताउनुभयो । अर्को एक जिज्ञाशाको जवाफमा उहाँले आफूले मुलुक संकटमा फसेका बेला प्रधानमन्त्री र राष्ट्रपतिबीच द्वन्द्व बढ्न नदिन खेलेको भूमिकाको गलत व्याख्या भएकामा दुुःख व्यक्त गर्नुभयो । ‘मैले मुलुक संकटमा परेका बेला प्रधानमन्त्री र राष्ट्रपतिबीच द्वन्द्व नहोस् भन्नका लागि भूमिका खेलेको हुँ । बाहिर अनेकथरि प्रचारबाजी भएका छन् । त्यसमा मलाई दुःख छ ।’
